Hofaansoek teen vuurwapenamnestie laat vaarArgieffoto ter illustrasie Die nasionale jag-en-skietvereniging van Suid-Afrika (NHSA) het die dringende aansoek wat hy verlede jaar by die hooggeregshof in Pretoria ingedien het om die jongste vuurwapenamnestie ter syde te laat stel, teruggetrek. Die vuurwapenamnestietydperk het op 1 Desember verlede jaar begin en duur tot einde Mei. Die NHSA wou met die hofaansoek die Suid-Afrikaanse Polisiediens (SAPD) dwing om met vuurwapenbelangegroepe in gesprek te tree ten einde ŉ sinvolle amnestieproses in werking te stel wat in belang van wetsgehoorsame burgers is. Luidens ŉ verklaring deur Gun Free SA, ŉ organisasie wat hom toespits op ŉ vuurwapenvrye Suid-Afrika, is daar in die hofaansoek aangevoer dat die minister nie die korrekte proses gevolg het toe hy 2020 se vuurwapenamnestie aangekondig het nie, wat beteken dat die amnestie nie geldig is nie. Die minister het egter in die dokumente aangedui dat die proses wel geldig is. Die NHSA het verder aangevoer dat die vuurwapenamnestie die regte van vuurwapeneienaars skend wie se lisensies verval het en dus nou hul vuurwapens noodgedwonge moet inhandig totdat hulle weer oor ŉ geldige lisensie beskik. Argieffoto: SAPD Die minister dui in die dokumente aan dat lisensies wat reeds verval het, nie bloot hernu kan word nie en dat vuurwapeneienaars opnuut vir ŉ lisensie moet aansoek doen. Luidens die dokumente verleen die amnestie in werklikheid regte aan vuurwapeneienaars aangesien die amnestie vrywillig is en vuurwapeneienaars van vervolging vrywaar indien hulle in besit van ŉ onwettige vuurwapen is. Gun Free SA het die NHSA se besluit om die aansoek terug te trek, verwelkom. Adèle Kirsten, direkteur van Gun Free SA, meen dit is duidelik uit vorige vuurwapenamnesties dat dit ŉ doeltreffende manier is om onwettige vuurwapens te herwin. Volgens Kirsten is meer as 120 000 vuurwapens en 1,8 miljoen rondes ammunisie tydens die afgelope drie amnesties in Suid-Afrika herwin. Die amnesties is in 1994, 2005 en 2010 ingestel. “Meer as een derde van die vuurwapens en ammunisie wat in die 2005- en 2010-amnestie herwin is, was onwettig. Die grootste bron van onwettige vuurwapens in Suid-Afrika is burgerlikes wie se wapens óf verloor óf gesteel is. Die minister se antwoorde wys daarop dat daar in 2018/19 altesaam 9 659 vuurwapens as verlore of gesteel aangemeld is, waarvan 607 (6,3%) deur die SA Polisiediens besit was. Die oorblywende 9 000 vuurwapens is deur Suid-Afrikaanse burgers verloor of gesteel,” sê Kirsten. Dr. Herman Els, uitvoerende voorsitter van NHSA, het vroeër gesê die NHSA is daarvan oortuig dat die huidige amnestie niks goeds vir vuurwapeneienaars inhou nie. “Dit is duidelik dat die amnestie as instrument gebruik word om alle vuurwapeneienaars wie se vuurwapenlisensies verval het, onder onredelike druk te plaas om daardie vuurwapens by die polisie in te gee,” het Els gesê.